তথ্যবিবরণী                                                                                          নম্বর : ৩০৫৮

**কোভিড**-**১৯** **সংক্রান্ত সর্বশেষ প্রতিবেদন**

ঢাকা, ১৮ আষাঢ় (২ জুলাই) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৩০ হাজার ১২ জনের নমুনা পরীক্ষা করে ৮ হাজার ৪৮৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৯ লাখ ৩০ হাজার ৪২ জন।

          গত ২৪ ঘণ্টায় ১৩২ জন-সহ এ পর্যন্ত ১৪ হাজার ৭৭৮ জন এ রোগে মৃত্যুবরণ করেছেন।

          করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৮ লাখ ২৫ হাজার ৪২২ জন।

#

দলিল/মাসুম/মোশারফ/সেলিম/২০২১/১৮৪৫ ঘণ্টা

তথ্যবিবরণী নম্বর: ৩০৫৭

**সংবাদ পাঠক ও অভিনেতা কাফি খানের মৃত্যুতে পররাষ্ট্রমন্ত্রীর শোক**

ঢাকা, ১৮ আষাঢ় (২ জুলাই)

 ভয়েস অভ্ আমেরিকার বাংলা বিভাগের সাবেক সংবাদ পাঠক এবং অভিনেতা কাফি খানের মৃত্যুতে  গভীর শোক ও দুঃখ  প্রকাশ করেছেন পররাষ্ট্রমন্ত্রী ড. এ. কে. আব্দুল মোমেন।

 শোকবার্তায় ড. মোমেন বলেন, কাফি খান ছিলেন এক জীবন্ত কিংবদন্তী । তাঁর মৃত্যুতে যে অপূরণীয় ক্ষতি হলো তা পূরণ হবার নয়।

 মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

তৌহিদুল/মেহেদী/জুলফিকার/রেজ্জাকুল/মাসুম/২০২১/১৫০০ ঘণ্টা

তথ্যবিবরণী নম্বর:৩০৫৬

**বাংলাদেশি শিক্ষার্থীদের বার্ষিক ১৩০ টি বৃত্তি প্রদান করবে হাঙ্গেরি**

ভিয়েনা, অস্ট্রিয়া (২ জুলাই)

 বাংলাদেশ ও হাঙ্গেরি Stipendium Hungaricum Programme শীর্ষক সমঝোতা চুক্তিতে স্বাক্ষর করেছে। গত ৩০ জুন বুদাপেস্টে হাঙ্গেরির পররাষ্ট্র ও বাণিজ্য মন্ত্রণালয় এই সমঝোতা স্মারক স্বাক্ষর অনুষ্ঠানের আয়োজন করে।

 বাংলাদেশ সরকারের পক্ষে অস্ট্রিয়া, হাঙ্গেরি, স্লোভেনিয়া এবং স্লোভাকিয়ায় নিযুক্ত বাংলাদেশের রাষ্ট্রদূত মুহাম্মদ আবদুল মুহিত এবং হাঙ্গেরির পক্ষে সে দেশের পররাষ্ট্র ও বাণিজ্য মন্ত্রণলয়ের কূটনীতিক একাডেমি ও Stipendium Hungaricum বিষয়ক স্টেট সেক্রেটারি Dr. Orsolya Pacsay-Tomassich সমঝোতা স্মারকে স্বাক্ষর করেন। এ সময় ভিয়েনায় বাংলাদেশ দূতবাসের মিনিস্টার ও মিশন উপপ্রধান রাহাত বিন জামান এবং বুদাপেস্টে বাংলাদেশ অনারারি কনসাল ড. গ্রেগ পাতাকি উপস্থিত ছিলেন।

 আগামী তিন বছরের জন্য বাংলাদেশ থেকে বার্ষিক ১৩০ জন ছাত্রছাত্রী হাঙ্গেরিতে পূর্ণ বৃত্তি সহকারে স্নাতক, স্নাতকোত্তর ও পিএইচডি পর্যায়ে পড়াশোনার সুযোগ পাবে।

 নতুন সমঝোতা স্মারকে বাংলাদেশি শিক্ষার্থী ও পেশাজীবিদের nuclear energetics বিষয়ে পড়াশোনার জন্য ৩০ টি বৃত্তি নতুনভাবে সংযোজিত হয়েছে। উল্লেখ্য, ২০১৭ সালে স্বাক্ষরিত সমঝোতা স্মারক অনুযায়ী গত তিন বছর ধরে হাঙ্গেরি সরকার বাংলাদেশি শিক্ষার্থীদের জন্য বার্ষিক ১০০-টি বৃত্তি প্রদান করে আসছে। নতুন সমঝোতা স্মারক অনুযায়ী হাঙ্গেরি আগামী তিন বছর বাংলাদেশি শিক্ষর্থীদের বার্ষিক ১৩০টি করে বৃত্তি প্রদান করবে।

#

মেহেদী/জুলফিকার/রেজ্জাকুল/মাসুম/২০২১/১৩০০ ঘণ্টা

তথ্যবিবরণী নম্বর: ৩০৫৪

**জাতির পিতার ‘অসমাপ্ত আত্মজীবনী’-এর কোরিয়ান সংস্করণের মোড়ক উন্মোচন**

সিউল, (২ জুলাই)

জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষ্যে দক্ষিণ কোরিয়ার রাজধানী সিউলে অবস্থিত বাংলাদেশ দূতাবাস গতকাল সিউলের লোটে হোটেলে বঙ্গবন্ধুর ‘অসমাপ্ত আত্মজীবনী’ এর কোরিয়ান ভাষায় অনুবাদকৃত প্রকাশনার মোড়ক উন্মোচন অনুষ্ঠিত হয়। Lee Dong-heon এই প্রকাশনার কোরিয়ান ভাষায় অনুবাদ করেন যা কোরিয়ার প্রকাশনী সংস্থা Moraeal LLC-এর ব্যবস্থাপনায় অনলাইনে পাওয়া যাবে এবং দক্ষিণ কোরিয়ার স্থানীয় বইয়ের দোকান হতেও ক্রয় করা যাবে।

মোড়ক উন্মোচন অনুষ্ঠানে পররাষ্ট্রমন্ত্রী ড. এ. কে. আব্দুল মোমেন এবং জাতির পিতা বঙ্গবন্ধু শেখ মুজিবুর রহমান স্মৃতি জাদুঘরের কিউরেটর মোঃ নজরুল ইসলাম খান দুইটি পৃথক ভিডিও বার্তা প্রেরণ করেন। পররাষ্ট্রমন্ত্রী তাঁর ভিডিও বার্তায় বলেন, বঙ্গবন্ধুর এই আত্মজীবনীতে রাজনৈতিক দৃষ্টিভঙ্গির পাশাপাশি মানবতাবাদ ও বিশ্বশান্তির প্রতি তাঁর নিরবচ্ছিন্ন সমর্থন প্রতিফলিত হয়েছে। তিনি আশা প্রকাশ করেন, ‘অসমাপ্ত আত্মজীবনী’-এর কোরিয়ান সংস্করণ দক্ষিণ কোরিয়ার বন্ধু ভাবাপন্ন জনগণকে সর্বকালের সর্বশ্রেষ্ঠ বাঙালির জীবন, তাঁর সার্বজনীন দৃষ্টিভঙ্গি ও দর্শন এবং বাংলাদেশ সৃষ্টিতে তাঁর অসামান্য অবদান সম্পর্কে জানতে পারবে।

‘অসমাপ্ত আত্মজীবনী’-এর কোরিয়ান সংস্করণের মোড়ক উন্মোচন অনুষ্ঠানে দক্ষিণ কোরিয়ার জাতীয় সংসদ সদস্য Sul Hoon এবং দক্ষিণ কোরিয়ার পররাষ্ট্র মন্ত্রণালয়ের এশিয়া ও প্রশান্ত ব্যুরোর মহাপরিচালক Lee Sangryol সম্মানিত অতিথি হিসেবে উপস্থিত ছিলেন। Sul Hoon বলেন, বাংলাদেশের প্রতিষ্ঠাতা ও নেতা হিসেবে বঙ্গবন্ধু বাংলাদেশি জনগণকে তাদের ভাষা ও সংস্কৃতি রক্ষা করতে এবং তাদের পূর্বপুরুষের ভূমিতে শান্তিতে বসবাসের সুযোগ করে দিয়েছিলেন। তাছাড়া, জাতির পিতা হিসেবে তিনি দেশকে পুনর্গঠন, গণতন্ত্র ও শান্তির উন্নয়নে অতুলনীয় নেতৃত্ব দিয়েছিলেন।

মোড়ক উন্মোচন অনুষ্ঠানে বিভিন্ন দেশের রাষ্ট্রদূত, কূটনীতিক, কোরিয়ান সরকারি ও বেসরকারি প্রতিষ্ঠানের প্রতিনিধি, নাগরিক সমাজের সদস্য, প্রিন্ট ও ইলেকট্রনিক মিডিয়ার প্রতিনিধি এবং সিউলে বসবাসরত প্রবাসী বাংলাদেশিগণ উপস্থিত ছিলেন।

উল্লেখ্য, সিউলে বাংলাদেশ দূতাবাস এর পূর্বে কোরিয়ান পাঠকদের জন্য বঙ্গবন্ধুর ঐতিহাসিক ৭ই মার্চের ভাষণ এবং -‘BANGABANDHU- THE PEOPLE’S HERO’ বইটিও কোরিয়ান ভাষায় অনুবাদ করে।

অনুষ্ঠানের অংশ হিসেবে জাতির পিতা বঙ্গবন্ধু শেখ মুজিবুর রহমানের গৌরবময় জীবন ও কর্মের ওপর একটি সংক্ষিপ্ত চিত্র প্রদর্শনীরও আয়োজন করা হয়। মুজিববর্ষের ওপর নির্মিত থিম সংসহ বাংলাদেশি শিল্পী এবং ক্ষুদ্র নৃ-ত্বাত্তিক গোষ্ঠীর  সদস্যদের অংশগ্রহণে পূর্বে-ধারণকৃত সাংস্কৃতিক পরিবেশনা প্রদর্শণ করা হয়। এছাড়া, অনুষ্ঠানে বাংলাদেশের হস্তশিল্প এবং রপ্তানিযোগ্য পণ্য প্রদর্শন করা হয়।

#

মেহেদী/জুলফিকার/রেজ্জাকুল/মাসুম/২০২১/১০ ঘণ্টা

তথ্যবিবরণী নম্বর: ৩০৫৫

**নিউইয়র্ক বাংলাদেশ কনস্যুলেট জেনারেল পরিদর্শনে ভূমিমন্ত্রী**

নিউইয়র্ক, (০২ জুলাই)

 ভূমিমন্ত্রী সাইফুজ্জামান চৌধুরী গতকাল নিউইয়র্কে অবস্থিত বাংলাদেশ কনস্যুলেট জেনারেল পরিদর্শন করেন। কনসাল জেনারেল সাদিয়া ফয়জুননেসাসহ কনস্যুলেটের কর্মকর্তা ও কর্মচারীবৃন্দ এ সময় উপস্থিত ছিলেন।

 কনস্যুলেটের কর্মকর্তা ও কর্মচারীদের সাথে মতবিনিময়কালে মন্ত্রী বলেন, প্রধানমন্ত্রী শেখ হাসিনার নেতৃত্বে বাংলাদেশ সার্বিকভাবে সমৃদ্ধি অর্জনে এগিয়ে চলছে। জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী ও স্বাধীনতার সুবর্ণ জয়ন্তীর মাহেন্দ্রক্ষণে বাংলাদেশের অর্থনীতির অদম্য অগ্রযাত্রার কথা উল্লেখ করে ভূমিমন্ত্রী সকলকে বঙ্গবন্ধুর স্বপ্নের ’সোনারবাংলা’ বিনির্মাণে এগিয়ে আসার আহবান জানান।

 মন্ত্রী আরো বলেন, প্রবাসীরা দেশের অর্থনৈতিক উন্নতি সাধনের পাশাপাশি বিদেশের মাটিতে বাংলাদেশের ভাবমূর্তি বৃদ্ধির জন্য গুরুত্বপূর্ণ ভূমিকা পালন করছেন। তিনি দেশের অর্থনৈতিক অঞ্চলসমূহে বেশি বিনিয়োগের জন্য প্রবাসীদের আহ্বান জানান।

#

মেহেদী/জুলফিকার/রেজ্জাকুল/মাসুম/২০২১/১০ ঘণ্টা

তথ্যবিবরণী নম্বর: ৩০৫৩

**কসোভোর রাষ্ট্রপতির নিকট বাংলাদেশের রাষ্ট্রদূতের পরিচয়পত্র পেশ**

বার্লিন, (০২ জুলাই)

কসোভো প্রজাতন্ত্রে সমবর্তী এবং জার্মানিতে নিযুক্ত বাংলাদেশের রাষ্ট্রদূত মোঃ মোশাররফ হোসেন ভূঁইয়া ৩০ জুন ২০২১ এক আড়ম্বরপূর্ণ অনুষ্ঠানে কসোভো প্রজাতন্ত্রের রাষ্ট্রপতি ড. ভিয়োসা ওসমানি সাদ্রিয়ঁ এর নিকট অনাবাসিক রাষ্ট্রদূত হিসেবে তাঁর পরিচয়পত্র পেশ করেন।

এ সময় রাষ্ট্রদূত কসোভোর রাষ্ট্রপতিকে বাংলাদেশের রাষ্ট্রপতি মোঃ আবদুল হামিদ ও প্রধানমন্ত্রী শেখ হাসিনার শুভেচ্ছাবার্তা পৌঁছে দেন। কসোভোর রাষ্ট্রপতি আশা প্রকাশ করেন, দুই দেশের মধ্যে চমৎকার দ্বিপাক্ষিক সম্পর্ক আরো ফলপ্রসূ হবে। এছাড়া কোভিড-১৯ অতিমারি  প্রতিরোধ ও ভ্যাকসিন সমস্যা, বিনিয়োগ ও বাণিজ্যিক সম্পর্ক উন্নয়ন সম্ভাবনা, দ্বৈত কর পরিহার চুক্তি সম্পাদন, কূটনৈতিক ও অফিসিয়াল পাসপোর্টের জন্য ভিসা প্রক্রিয়া সহজিকরণ, দু’দেশের জনগণের মধ্যে সাংস্কৃতিক বিনিময় ও ফলপ্রসু সংযোগসহ বিভিন্ন বিষয়ে উভয়ে মতবিনিময় করে। জাতিসংঘসহ আন্তর্জাতিক পরিমণ্ডলে নতুন দেশ হিসেবে কসোভোর প্রতি বাংলাদেশের সমর্থনে কসোভোর রাষ্ট্রপতি তাঁর প্রত্যাশা ব্যক্ত করেন। জবাবে, রাষ্ট্রদূত স্বাধীনতার জন্য কসোভো ও বাংলাদেশের মুক্তিকামী মানুষের একই রকমের ত্যাগ স্বীকার ও মুক্তি সংগ্রামের বিষয় উল্লেখ করেন। কসোভোর প্রতি বাংলাদেশের সমর্থনের আশ্বাস জানিয়ে তিনি বলেন, কসোভোর পাশে দাঁড়ানোর জন্য বাংলাদেশ সবসময়ই প্রস্তুত।

এছাড়াও বঙ্গবন্ধু কন্যা প্রধানমন্ত্রী শেখ হাসিনার নেতৃত্বে বাংলাদেশের অব্যাহত ও অভূতপুর্ব সামাজিক ও অর্থনৈতিক উন্নয়নের বিষয়ে কসোভোর রাষ্ট্রপতিকে অবহিত করেন রাষ্ট্রদূত। বৈঠক শেষে কসোভোর রাষ্ট্রপতি বাংলাদেশের রাষ্ট্রপতি ও প্রধানমন্ত্রীকে রাষ্ট্রদূতের মাধ্যমে আন্তরিক শুভেচ্ছা জানান।

#

মেহেদী/জুলফিকার/রেজ্জাকুল/মাসুম/২০২১/১০ ঘণ্টা